«Φαίνεται ένα κορίτσι πρώιμα μεγαλωμένο. Η πρώτη της σεξουαλική εμπειρία υπήρξε τραυματική και βίαιη, χωρίς να θέλει να επεκταθεί σε λεπτομέρειες. Δάκρυζε καθ’ όλη τη διάρκεια της συζήτησης». Πρόκειται για απόσπασμα πραγματογνωμοσύνης που συνέταξε ψυχολόγος της ΕΛ.ΑΣ. για το ένα από τα νεαρά κορίτσια από τη Μολδαβία, που εκδίδονταν στην οδό Φυλής για λογαριασμό πολυεθνικού κυκλώματος trafficking. Η υπόθεση αποκαλύφθηκε το φθινόπωρο, όταν η 18χρονη Ταμάρα κατάφερε να ξεφύγει από τους σωματοφύλακες της σπείρας που την κρατούσαν αιχμάλωτη και, αφού πρώτα επέστρεψε στη χώρα της, να καταγγείλει όσα είχε περάσει σε αστυνομικούς του Κισινάου. Τον φάκελο της υπόθεσης φέρνει για πρώτη φορά στη δημοσιότητα το inside story.

Ως αρχηγικά μέλη του κυκλώματος μαστροπείας περιγράφονται ένας 37χρονος υπήκοος Αλβανίας και η 31χρονη Μολδαβή γυναίκα του

Από τη μυστική έρευνα της ΕΛ.ΑΣ., που διεξήχθη τον περασμένο Σεπτέμβριο, διαπιστώθηκε ότι το κύκλωμα των μαστροπών έλεγχε δέκα οίκους ανοχής στις οδούς Φυλής, Διδύμου, Χωματιανού και Ιάσονος. Ως αρχηγικά μέλη του περιγράφονται ένας 37χρονος υπήκοος Αλβανίας και η Μολδαβή γυναίκα του, 31 ετών. Οι υπόλοιποι κατηγορούμενοι είχαν συμμετοχή στη στρατολόγηση των κοριτσιών, τη μεταφορά τους από και προς τους οίκους ανοχής κ.ο.κ. Πολλά από τα θύματα των μαστροπών δεν είχαν ενηλικιωθεί όταν στρατολογήθηκαν και γι’ αυτό οι κατηγορούμενοι τούς έδιναν πλαστά διαβατήρια για να κρύβουν την πραγματική τους ηλικία. Για να εξασφαλίζουν άδειες παραμονής και εργασίας τις υποχρέωναν να συνάπτουν εικονικούς γάμους και σύμφωνα συμβίωσης με Έλληνες, σε δικηγορικά γραφεία στο κέντρο της Αθήνας.